b"\n_START_ARTICLE_\nIkke-d\xc3\xb8delige v\xc3\xa5pen\n_START_PARAGRAPH_\nIkke-d\xc3\xb8delige v\xc3\xa5pen er v\xc3\xa5pen som er ment \xc3\xa5 sette en person ut av spill uten \xc3\xa5 drepe eller gi alvorlige skader. Slike v\xc3\xa5pen blir brukt av politi, milit\xc3\xa6ret og sivile. Slike v\xc3\xa5pen blir ogs\xc3\xa5 kalt mindre d\xc3\xb8delige v\xc3\xa5pen ettersom bruk av denne typen v\xc3\xa5pen ved flere anledninger har f\xc3\xb8rt til d\xc3\xb8dsfall og alvorlige skader. Denne betegnelsen blir ogs\xc3\xa5 foretrukket av noen for \xc3\xa5 p\xc3\xa5virke brukeren til \xc3\xa5 ikke bruke v\xc3\xa5pnene un\xc3\xb8dvendig.\n_START_SECTION_\nBruksomr\xc3\xa5der\n_START_PARAGRAPH_\nEnkelte ikke-d\xc3\xb8delige v\xc3\xa5pen er brukt av sivile \xc3\xa5 bruke for \xc3\xa5 forsvare seg. Blant de mest brukte v\xc3\xa5pen for sivilt bruk er pepperspray og elektrosjokkv\xc3\xa5pen. Slike v\xc3\xa5pen er gjerne v\xc3\xa5pen beregnet for punktinnsats mot en enkelt person, eller noen f\xc3\xa5 identifiserte personer i en gruppe. Selv om slike v\xc3\xa5pen blir brukt av politiet s\xc3\xa5 er de likevel omtalt som sivile, selv om politiets utgaver av slike v\xc3\xa5pen kan ha kraftigere effekt enn tilsvarende som er i vanlig handel. Sivile v\xc3\xa5pen er i hovedsak ikke-d\xc3\xb8delige og fatale uhell er s\xc3\xb8kt minimalisert i st\xc3\xb8rst mulig grad._NEWLINE_I milit\xc3\xa6r sammenheng blir ikke-d\xc3\xb8delige v\xc3\xa5pen f\xc3\xb8rst og fremst brukt mot sivilbefolkningen i situasjoner der den opptrer urolig, for eksempel ved oppt\xc3\xb8yer o.l. Slike v\xc3\xa5pen er laget for \xc3\xa5 passivisere mange mennesker raskt og effektivt, og ofte med mer fokus p\xc3\xa5 at v\xc3\xa5pnene skal v\xc3\xa6re mindre-d\xc3\xb8delige enn at de skal v\xc3\xa6re ikke-d\xc3\xb8delige._NEWLINE_Distinksjonen mellom ikke-d\xc3\xb8delige og mindre-d\xc3\xb8delige er i stor grad en politisk vurdering. Det som er akseptable tap i en situasjon kan v\xc3\xa6re uakseptable tap i en annen situasjon. For eksempel s\xc3\xa5 var de kjemiske agentene som ble brukt i Terrorangrepet mot Dubrovka-teateret i Moskva  utviklet for milit\xc3\xa6re anvendelser, og under forhold som ville gitt akseptable tap i disse, men n\xc3\xa5r de ble brukt i en sivil situasjon som var utenfor planlagt bruk s\xc3\xa5 ga de tapstall som var av en helt uakseptabel dimensjon. Selv for et mindre d\xc3\xb8delig v\xc3\xa5pen._NEWLINE_Samtidig er det ogs\xc3\xa5 mulig for relativt harml\xc3\xb8se virkemidler \xc3\xa5 bli d\xc3\xb8delige under gitte omstendigheter. Slik kan for eksempel et elektrosjokkv\xc3\xa5pen bli d\xc3\xb8delig om opponenten har hjerteproblemer.\n_START_SECTION_\nTyper av ikke-d\xc3\xb8delige v\xc3\xa5pen\n_START_PARAGRAPH_\nDet finnes flere typer av funksjonsmekanismer som er brukt for ikke-d\xc3\xb8delige v\xc3\xa5pen. Mange av l\xc3\xb8sningene har vist seg \xc3\xa5 ha for liten effekt til \xc3\xa5 v\xc3\xa6re p\xc3\xa5litelige mens andre har vist seg \xc3\xa5 v\xc3\xa6re for farlige. Noe av det som skaper problemer for ikke-d\xc3\xb8delige v\xc3\xa5pen er at de skal ha tilstrekkelig effekt ovenfor en person som er i en sterkt agitert tilstand, samtidig som de ikke skal drepe en svakere person. Hvor grensen settes for akseptable tap er litt forskjellig for sivile og milit\xc3\xa6re v\xc3\xa5pen.\n_START_SECTION_\nKinetiske\n_START_PARAGRAPH_\nKinetiske v\xc3\xa5pen fungerer ved at de gir opponenten et kraftig slag. Dette kan v\xc3\xa6re i form av gassdrevne slagv\xc3\xa5pen hvor en del av v\xc3\xa5penet drives frem i h\xc3\xb8y hastighet til det treffer opponenten og deretter trekkes tilbake. Slike slagv\xc3\xa5pen har noe av samme problemet som tradisjonelle k\xc3\xb8ller, den som skal bruke de m\xc3\xa5 komme n\xc3\xa6r opponenten og risikoen for egne skader blir dermed tilsvarende stor._NEWLINE_Andre l\xc3\xb8sninger baserer seg p\xc3\xa5 gummikuler av varierende form og materiale. En type blir omtalt som \xc2\xabbean bag round\xc2\xbb, som er en form for hagleladning som holdes sammen av et sterkt materiale. Det har form og egenskaper slik at det gir et areal i anslaget som er tilstrekkelig stort til at en unng\xc3\xa5r d\xc3\xb8delige skader._NEWLINE_Kinetiske v\xc3\xa5pen kan ogs\xc3\xa5 baseres p\xc3\xa5 samme l\xc3\xb8sningen som brukes i v\xc3\xa5pen for paintball, bare med kraftig \xc3\xb8kt anslagsenergi. Et eksempel p\xc3\xa5 et slikt v\xc3\xa5pen er FN 303. Dette fyrer flere typer ammunisjon, men i hovedsak er det snakk om tyngre kuler som lett bryter opp. Et slikt v\xc3\xa5pen ble brukt under et oppr\xc3\xb8r i Boston hvor Victoria Snelgrove ble skutt i \xc3\xb8yet og d\xc3\xb8delig skadet._NEWLINE_Enkelte typer kinetiske v\xc3\xa5pen blir feilaktig beskrevet som granatkastere i nyhetsmedia, muligens som et fors\xc3\xb8k p\xc3\xa5 \xc3\xa5 beskrive at de ogs\xc3\xa5 kan skyte ammunisjon som inneholder forskjellige former for kjemiske agenter. derav at det skal v\xc3\xa6re en granatkaster for t\xc3\xa5regassgranater.\n_START_SECTION_\nKjemiske\n_START_PARAGRAPH_\nDet brukes flere forskjellige kjemiske agenter som ikke-d\xc3\xb8delige v\xc3\xa5pen. Mange av disse er varianter av irriterende stridsgasser, men noen er av nyere opprinnelse og har effekter som er mer begrenset i forhold til stridsgasser. For crowd control \xc3\xb8nsker en generelt en agent som er tilstrekkelig flyktig til at den ikke p\xc3\xa5virker bruk av omr\xc3\xa5dene i ettertid og som ikke gir varig effekt p\xc3\xa5 de involverte utover at de skal vite at trekker de unna s\xc3\xa5 opph\xc3\xb8rer effekten._NEWLINE_Mange av disse agentene omtales bare som t\xc3\xa5regass, mens de kan v\xc3\xa6re en serie av forskjellige agenter som fungerer p\xc3\xa5 litt forskjellig vis. De vanligste er oleoresin capsicum (OC), phenacyl chloride (CN) og 2-chlorobenzalmalononitrile (CS). Det finnes flere enn disse, og det brukes ofte en blanding av flere agenter for \xc3\xa5 gj\xc3\xb8re det vanskelig \xc3\xa5 ta enkle forholdsregler._NEWLINE_Det er ogs\xc3\xa5 kjent at at det brukes andre agenter. Israel i 2008 begynte \xc3\xa5 bruke en agent kalt Skunk gass som er laget av biologisk nedbrytbare stoffer. Alt som kommer i kontakt med stoffet f\xc3\xa5r en forferdelig lukt av kloakk og forr\xc3\xa5tnelse. Det er ikke kjent d\xc3\xb8dsfall med denne agenten._NEWLINE_Under Terrorangrepet mot Dubrovka-teateret i Moskva ble det brukt en gass fentanyl eller 3-methylfentanyl som det ble antatt skulle v\xc3\xa6re ikke-d\xc3\xb8delig. P\xc3\xa5 grunn av bygningens struktur og derved ujevn fordeling av gassen d\xc3\xb8de et stort antall av gisseltakerne og gislene av overdoser eller ved at de ble kvalt av sitt eget oppkast f\xc3\xb8r de fikk sikret luftveiene._NEWLINE_For \xc3\xa5 gi kjemiske agenter en punkteffekt s\xc3\xa5 leveres de ofte i form av sm\xc3\xa5 bokser som kastes inn blant opponentene, men da slike lett kan kastes tilbake er disse i nyere utgaver lagd slik at de sprer et stort antall sm\xc3\xa5 objekter som avgir kjemikaliene. Ofte er disse sm\xc3\xa5 objektene pellets som reagerer med luft og r\xc3\xb8yken som da oppst\xc3\xa5r er det som sprer den kjemiske agenten._NEWLINE_Det er ogs\xc3\xa5 mulig \xc3\xa5 spre den kjemiske agenten med spesielle kuler for paintball. Den kjemiske agenten er da i kulene som brukes og disse sprekker ved anslag og sprer kjemikaliet. Dette kombineres av og til med synlige og usynlige fargestoff for \xc3\xa5 lettere kunne identifisere opponenter etter at de har forlatt demonstrasjoner.\n_START_SECTION_\nStr\xc3\xb8mbaserte\n_START_PARAGRAPH_\nDet brukes elektriske v\xc3\xa5pen i form av kombinerte slagv\xc3\xa5pen som er laget slik at de ogs\xc3\xa5, eller alternativt gir et str\xc3\xb8mst\xc3\xb8t. Slike blir ogs\xc3\xa5 omtalt som cattle rods fordi de er vanlig i forbindelse med kvegdrifter. Str\xc3\xb8m kan ogs\xc3\xa5 brukes som forberedte forsvarsl\xc3\xb8sninger ved at omr\xc3\xa5der gjerdes inn eller at det p\xc3\xa5 andre m\xc3\xa5ter kan settes str\xc3\xb8m p\xc3\xa5 gjerder eller andre forberedte strukturer._NEWLINE_Elektrosjokkv\xc3\xa5pen finnes i mange former og er av de ikke-d\xc3\xb8delige v\xc3\xa5pen som er blitt popul\xc3\xa6re for personer som f\xc3\xb8ler seg truet. Ikke minst er spesielle elektrosjokkv\xc3\xa5pen som ser ut som en lebestift blitt popul\xc3\xa6re._NEWLINE_Som v\xc3\xa5pen er str\xc3\xb8m hovedsakelig forbundet med elektrosjokkv\xc3\xa5pen av typen Taser Gun. Dette er et v\xc3\xa5pen som har blitt brukt av politiet i en del \xc3\xa5r og som har en forutsigelig og god effekt. V\xc3\xa5penet skyter ut ledende tr\xc3\xa5der som vil lede str\xc3\xb8mst\xc3\xb8t, og det er disse som sl\xc3\xa5r ut opponenten. Selv om opponenten er kjent med v\xc3\xa5penets virkem\xc3\xa5te s\xc3\xa5 er det vanskelig \xc3\xa5 unng\xc3\xa5 \xc3\xa5 reagere da de elektriske str\xc3\xb8mst\xc3\xb8tene gj\xc3\xb8r at en mister kontroll p\xc3\xa5 eksponerte muskler. Fordi det er begrenset hvor langt v\xc3\xa5penet kan fyre tr\xc3\xa5dene er det noks\xc3\xa5 klare begrensinger p\xc3\xa5 v\xc3\xa5penets funksjonsvidde._NEWLINE_Det er kjent at slike v\xc3\xa5pen er fors\xc3\xb8kt kombinert med leveringsm\xc3\xa5ter som gir st\xc3\xb8rre rekkevidde. Lengre rekkevidde gir imidlertid kortere kontakttid p\xc3\xa5 opponenten og forutsetter mer avanserte konstruksjoner for v\xc3\xa5pen og ammunisjon. Typisk vil sv\xc3\xa6rt fine tr\xc3\xa5der ligge kveilet opp inne i et fluktlegeme, eller fluktlegemet har sin egen generator som gir ett enkelt og meget kraftig elektrosjokk.\n_START_SECTION_\nMikrob\xc3\xb8lge\n_START_PARAGRAPH_\nDet er mulig \xc3\xa5 lage utstyr som sender ut mikrob\xc3\xb8lger, det vil si elektromagnetiske b\xc3\xb8lger med b\xc3\xb8lgelengde fra centimetre og ned til millimetre, som kan fokuseres p\xc3\xa5 tilstrekkelig avstand og som fanges opp i de ytre lagene av huden. Der vil de gi en rask oppvarming, typisk opp til 50\xc2\xb0 i noen millimeters dybde, noe som for opponenten som blir utsatt for dette f\xc3\xb8les som sv\xc3\xa6rt smertefullt. Frekvensene som blir valgt m\xc3\xa5 n\xc3\xb8ye avpasses slik at de gir tilstrekkelig absorpsjon tilstrekkelig grunt til at en f\xc3\xa5r stor oppvarming, samtidig som de m\xc3\xa5 velges slik at det ikke oppst\xc3\xa5r varige skader._NEWLINE_Et st\xc3\xb8rre system for som bruker denne l\xc3\xb8sningen er det kj\xc3\xb8ret\xc3\xb8ymonterte Active Denial System. Dette systemet bruker mikrob\xc3\xb8lger p\xc3\xa5 95Ghz og fungerer effektivt ut til 700 meter. Systemet var utplassert i Afghanistan i 2010, men uten at det kom i operativt bruk. Det ble deretter trukket tilbake. _NEWLINE_Et mindre system Silent Guardian er under utvikling av Raytheon og det er blant annet planlagt brukt av Los Angeles Sheriff's Department for oppr\xc3\xb8rskontroll i Pitchess Detention Center i Los Angeles."